Uusi kännykkäsovellus kertoo, kauanko risteyksessä on vihreät valot, tuleeko ambulansseja ja onko ruuhkaa

Tampereella autoilevien käyttöön on kehitetty mobiilisovellus, joka välittää reaaliaikaista tietoa liikennevaloista ja häiriötilanteistä. Järjestelmä toimii 18 risteyksessä. Häiriöviestien avulla kuljettaja saa tietoa mahdollisista ruuhkatiedoista ja häiriöistä. Tavoitteena on, ettei kuljettajan tarvitse pysähtyä punaisissa valoissa tai että hän pääsee risteyksestä mahdollisimman nopeasti. Sovelluksen toimittajan Dynniq Finland Oy:n operatiivinen johtaja Jukka-Pekka Ala-Nissi sanoo, että sovellus kertoo esimerkiksi, että vihreitä on valoja on 20 sekuntia jäljellä. Sovellus kertoo tiedon sillä hetkellä. Tieto voi muuttua nopeasti, jos esimerkiksi busseja tai ambulansseja on tulossa samoista valoista. Sovellus kertoo myös tämän. –Tiedot tulevat kuvasymboleina kännykän ruudulle. Kännykkä pitäisi sijoittaa samoin kuin navigaattori katsekorkeudelle, Ala-Nissi kertoo. Sovellus ilmoittaa käyttäjälle liikennevalojen reaaliaikaisten tilatietojen lisäksi lähimmän tiesääaseman ilmoittaman tienpinnan lämpötilan ja varoittaa tarvittaessa liukkaasta kelistä, ruuhkasta, lähestyvästä tietyöstä ja liikennevaloristeystä lähestyvästä hälytysajoneuvosta. Sovellus on nimeltään Glosa (Green Light Optimized Speed Advisory). Sitä on jo aiemmin testattu Tampereella muutamassa risteyksessä vuonna 2016, mutta nyt järjestelmää on laajennettu 18 risteykseen eri puolilla kaupunkia. –Glosan kaltaisilla sovelluksilla pystymme tarjoamaan tienkäyttäjille reaalikaista tietoa Tampereen katuverkon tilanteista sekä samalla palvelu tarjoaa kuljettajalle mahdollisuuden optimoida omaa ajokäyttäytymistä liikennevalojen tilatietojen mukaan. Samalla pilotoidaan C-ITS -ratkaisuja eli infran ja ajoneuvon välistä kommunikaatiota, kertoo projektipäällikkö Mika Kulmala Tampereen kaupungilta. Sovellus näyttää liikennevalojen tilatietoja vain liikennevaloristeystä lähestyttäessä, muutoin sovellusnäkymässä on nähtävissä vain sen hetkinen nopeus ja tienpinnan lämpötila. Ruuhka- ja tietyövaroitukset esitetään silloin, kun niitä on. Mobiilisovellukselle haetaan nyt testaajia. Sovellus vaatii toimiakseen Android-laitteen ja Google Play-sovelluskaupan tunnukset. Lähetä sähköpostilla viesti osoitteeseen glosa.fin (at) dynniq.com, jos haluat testaajaksi.